Waarskuwingsligte flikker vir ekonomieFoto: Stevebp/Pixabay.com Suid-Afrika is in ’n tegniese resessie – wat nou? Twee ekonome van die Noordwes-Universiteit (NWU) bespreek die implikasies hiervan vir die ekonomie. Hulle sê dat dringende strukturele verandering en duidelike ekonomiese beleid nou van die uiterste belang is. Prof. Danie Meyer en Roan Neethling, ’n doktorale student, sê dat die land sedert 2009 in ’n laegroeivalstrik vasgevang is, en dat 2019, met ’n totale groei van slegs 0,2%, geen uitsondering is nie. “Figuur 1 hieronder toon die swak groeiprestasie van 2016 tot 2019. Ná ’n ekonomiese verlangsaming in die derde kwartaal van 2019, toe groei met ‑0,8% afgeneem het, het die vierde kwartaal van 2019 selfs swakker vertoon toe die groei met -1,4% afgeneem het,” sê Meyer. Volgens Meyer en Neethling was die sektore wat die meeste tot die negatiewe groei bygedra het, die landbousektor, vervoer en handel. “Voorspellings vir ekonomiese groei in 2020 is steeds baie laag op tussen 0,3 en 0,6% as gevolg van ’n gebrek aan stabiele kragvoorsiening, beleidsonsekerheid ten opsigte van al die ekonomiese sektore, ’n regering wat nie ’n implementeringsvermoë het nie, die vinnig stygende staatskuld, en ’n moontlike wêreldwye ekonomiese verlangsaming as gevolg van die coronavirus.” Meyer sê dat daar verwag kan word dat groei in die eerste kwartaal van 2020 (Januarie tot Maart) ook negatief gaan wees. Figuur 1: % BBP-verandering kwartaal-tot-kwartaal Meyer en Neethling sê dat die implikasies van die resultate van die ekonomiese uitsetdata vir die ekonomie die volgende is: Ons het dringende optrede nodig om die Suid-Afrikaanse ekonomie ’n hupstoot te gee.